Бра (град)
Бра () е град и община в Северна Италия, провинция Кунео, регион Пиемонт. Население на общината е 29 656 жители към 1 януари 2019 г., от които 4023 души са чуждестранни граждани.

География, население и администартивно делене 
Бра се намира в североизточната част на провинция Кунео, в района на Ланге-Роеро, на северния склон на долината на река Танаро.
Бра е третата по население община в провинцията и принадлежи към Торинската епархия.
През града не минават реки или потоци, но река Танаро минава до подселище Поленцо в близост до бившето кралско имение. Територията се характеризира с обширна равнина, където се е развил градът и с хълм, на който се намира част от историческия му център.
Бра граничи със следните общини: Покапаля, Кераско, Санта Витория д'Алба, Санфре, Вердуно, Ла Мора и Кавалермаджоре.
Бра се намира на 42 км от Кунео, на 44 см от Торино, на 89 км от Генуа и на 135 км от Милано.
Бра има следните подселища и области: Бандити (Bandito), Поленцо (Pollenzo), Борго Нуово (Borgo Nuovo), Казе дел Боско (Case Del Bosco), Кастелето (Castelletto), Киоса (Chiossa), Фалкето (Falchetto), Грионе (Grione), Матроти (Matrotti), Монтà дела Радиче (Monta' Della Radice), Пиумати (Piumati), Куинто Бианко (Quinto Bianco), Рива (Riva), Риво (Rivo), Ронки (Ronchi), Сабеко Супериоре (Sabecco Superiore), Сан Маурицио (San Maurizio), Сант'Аниезе (Sant'Agnese), Скатолери (Scatoleri), Тети Бона (Tetti Bona) и Тети Миланези (Tetti Milanesi).

История 
На 6 април 402 г. на територията, където е разположен днешния град се провежда Битката при Поленцо. Бра получава статут на град (на итал: città) през 1760 г.

Култура

Религиозни центрове 
 Католическа енорийска църква „Св. мъченик Антоний“ (Chiesa di Sant′Antonino Martire), 14 век
 Католическа енорийска църква „Св. апостол Андрей“ (Chiesa di Sant′Andrea Apostolo), 14 век, 17 век
 Католическа енорийска църква „Св. Йоан Кръстител“ (Chiesa di San Giovanni Battista), края на 19 век
 Католическа църква „Св. Йоан Лонтано“ (Chiesa di San Giovanni Lontano), 12 – 13 век
 Католическа църква „Успение на блажената Дева“ (Chiesa della Beata Vergine Assunta), 11 – 12 век
 Католическа църква „Св. Мария“ (Chiesa di Santa Maria), 13 – 15 век
 Католическа църква „Св. архангел Михаил“ (Chiesa di San Michele Arcangelo), 17 век
 Католическа църква „Пресветото име на Мария“ (Chiesa del Santissimo Nome di Maria), 17 век
 Католически параклис „Св. Петър на градините“ (Cappella di San Pietro degli Orti), 1930 г.
 Католически параклис „Св. Рох“ (Cappella di San Rocco), 16 век
 Католически параклис на Светия кръст (Cappella di Santa Croce), 1584 г.
 Католически параклис „Св. Маврикий и св. Дефендент“ (Cappella dei Santi Maurizio e Defendente), 17 век, в Бандито
 Католическа енорийска църква „Успение Богородично“ (Chiesa dell′Assunzione di Maria Vergine), 16 век, в Бандито
 Католически параклис „Пресвета Дева Мария Анунциата“ (Cappella della Santissima Annunziata), 1745 г. в подселище Терлапини, Бандито
 Католическа църква „Блажената Дева на броеницата“ (Chiesa della Beata Vergine del Rosario), 70-те год. на 20 век, в Бескуроне
 Католическа църква „Блажена Дева Мария Възнесена“ (Chiesa della Beata Maria Vergine Assunta), 17 – 18 век, в Каза дел Боско
 Католическа църква „Св. Матей“ (Chiesa di San Matteo), 17 век, в Сан Матео
 Католическа църква „Пресвето име на Мария“ (Chiesa del Santissimo Nome di Maria), края на 16 век, в Боскето
 Католическа църква „Св. Лаврентий“ (Chiesa di San Lorenzo), 1614 г., в Рива
 Католически параклис „Мадоната на снега“ (Cappella della Madonna della Neve), 17 век, във Фалкето
 (Кларисински) Манастир на Св. Киара (Monastero Santa Chiara di Bra), края на 19 век (бул. Мадона дей Фиори 3)
 Джамия/ Асоциация на мюсюлманите (Associazione dei musulmani) (ул. Кардучи 3)

Спорт 
Представителният футболен отбор на града има аматьорски статут и се казва АК Бра.

Известни личности 
 Родени
 Ема Бонино (р. 1948), политик
 Карло Петрини (р. 1949), общественик
 Луиджина Лагорио (1922 – 2005), писателка
 Джани Фаринети (р. 1953), писател
 Джовани Арпино (1927 – 1987), писател и журналист
 Сан Джузепе Бенедето Котоленьо (1786 – 1842), църковен деец
 Франческо Гулино – агент Пикадили (роден на 31 май 1946 г.). Предполагаемия убиец на писателя – дисидент Георги Марков.

Побратимени градове 
  Шпрайтенбах, Швейцария
  Вайл дер Щат, Германия

Външни препратки 
 Официален сайт на град Бра

Кунео (провинция)
Градове в Пиемонт